Inger Støjberg (V), 2011-05-03:
Jeg konstaterer, at forslagsstilleren, hr. Per Clausen, med det her beslutningsforslag følger op på sine § 20-spørgsmål og spørgsmål fra Arbejdsmarkedsudvalget på det her område.
Det drejer sig jo om den godtgørelse, som kontanthjælpsmodtagere kan modtage til at få dækket forventede merudgifter, når de deltager i tilbud om opkvalificering og vejledning eller i virksomhedspraktik.
Jeg synes, det er fint at fokusere på et emne ved at stille spørgsmål og også ved at fremsætte et beslutningsforslag.
Så problemet i den her sag er nu ikke så meget, at partierne i Folketinget ikke kan støtte den, men det er jo som bekendt bare ikke nok at have gode intentioner og være enige om at gøre gode ting for f.eks. ledige.
Der skal også være penge til det, inden det kan føres ud i livet.
Jeg har spillet ud med et forslag via den afbureaukratiseringsaftale, som jeg er i gang med at forhandle med et bredt udsnit af Folketingets partier, om at øge transporttilskuddet til de kontanthjælpsmodtagere, som har en lang transport til deres aktiveringssted.
Der pågår i øjeblikket forhandlinger om det her forslag.
Jeg ser meget frem til, at jeg i den allernærmeste fremtid – tror jeg godt jeg tør sige – kan præsentere en bred løsning på den her sag sammen med de øvrige partier, som deltager i forhandlingerne om afbureaukratisering, og det er bl.a. Socialdemokratiet.
Sådan som reglerne er i dag, kan kontant- og starthjælpsmodtagere efter jobcenterets konkrete vurdering få op til 1.000 kr. pr. måned.
Beløbet skal dække transport og andre udgifter, og det kan jo typisk være arbejdstøj, og der skal betales skat af det.
Ved ændringen af lov om en aktiv beskæftigelsesindsats, der trådte i kraft den 1. maj 2010, fik jeg bemyndigelsen til at forhøje beløbet på de 1.000 kr. til 1.500 kr. pr. måned.
Bemyndigelsen blev i første omgang anvendt til at hæve beløbsgrænsen i perioden fra den 1. maj 2010 og frem til den 31. december 2010.
I den periode kunne jobcentrene altså bevilge op til 1.500 kr. om måneden til kontant- og starthjælpsmodtagere, når de deltog i tilbud om uddannelse eller virksomhedspraktik.
Finansieringen til det fandt vi ved uforbrugte midler fra 2009 på Beskæftigelsesministeriets område helt generelt.
Jeg havde herefter en klar forventning om, at vi i satspuljeforhandlingerne for 2011 kunne blive enige om at finde finansiering til at forhøje godtgørelsen fra 2011 og frem.
Det ærgrede mig meget, og det gør det stadig væk, men sådan er det jo nogle gange i politik.
Derfor er vi fra den 1. januar 2011 tilbage ved et maksimum på 1.000 kr. om måneden i godtgørelse til kontant- og starthjælpsmodtagere, men det er altså ene og alene, fordi oppositionen ikke ville være med, da tid var. Som hr. Per Clausen er inde på i sin begrundelse for det her beslutningsforslag, er der en række tilfælde, hvor de faktiske udgifter til transport overstiger beløbsgrænsen på 1.000 kr. efter skat.
Det gælder ikke mindst i udkantsområderne, hvor der er lidt længere imellem udbyderne af aktivering.
Derfor har jeg som nævnt præsenteret et forslag om at forbedre transporttilskuddet til kontanthjælpsmodtagere som led i det afbureaukratiseringsprojekt, som jeg kører og forhandler med som sagt et bredt udsnit af partier her i Folketinget om.
Det er et afbureaukratiseringsprojekt, der hedder Væk med bøvlet.
Det handler om harmonisering af befordringsgodtgørelse for bl.a. dagpenge-, kontant- og starthjælpsmodtagere.
For kontant- og starthjælpsmodtagerne betyder det, at de ligesom dagpengemodtagerne har ret til kilometerpenge for de kilometer, der ligger ud over de første 24 km.s afstand fra hjemmet til aktiveringsstedet.
Kilometersatsen på 1. kr. bliver ens for alle, og pengene er skattefri.
Herudover kan kontant- og starthjælpsmodtagere fortsat have mulighed for at få godtgørelse på op til 1.000 kr. om måneden, som de så skal betale skat af.
For at illustrere, hvordan det her forslag så vil virke, kan vi f.eks. tage en kontanthjælpsmodtager, der bor i Brønderslev i Nordjylland, og som kommer i aktivering i Aalborg i 4 uger, hvilket jo svarer til 20 aktiveringsdage.
Kontanthjælpsmodtageren vil så kunne få 1.000 kr. i månedlig godtgørelse før skat og 720 kr. skattefrit i kilometergodtgørelse svarende til 36 kr. om dagen i 20 dage, da der er ca. 60 km frem og tilbage imellem Brønderslev og Aalborg.
Hvis regeringens forslag vedtages, vil kontanthjælpsmodtageren fra Brønderslev omregnet til godtgørelse før skat kunne få op til 2.160 kr. om måneden ved 4 ugers aktivering i Aalborg imod de 1.500 kr., som hr. Per Clausens forslag indebærer.
På den måde mener jeg rent faktisk, at vi har fundet en rigtig god løsning, hvor dem, der har langt til deres aktiveringssted, kan få tilsvarende mere i godtgørelse, og hvor den samlede godtgørelse afhænger af afstanden til og fra aktiveringsstedet.
Det er efter min allerbedste overbevisning en fair og en økonomisk ansvarlig og en langt, langt bedre løsning end det, som hr. Per Clausen og Enhedslisten har fremsat forslag om.
Derfor kan regeringen altså ikke støtte det forslag, som vi har til behandling i Folketingssalen nu.